108 smit greindust hér á landi í gær. Sóttvarnalæknir segist ekki ætla að leggja fram til minnisblað til ráðherra um aðgerðir en það sé stjórnvalda að ákveða hvort grípa eigi til harðra aðgerða til að kveða veiruna í kútinn.
Þórólfur Guðnason sóttvarnalæknir sagði á fundi almannavarna í dag að það væru vonbrigði að víðtæk bólusetning hefði ekki náð að tryggja hjarðónæmi en bundnar væru vonir við að bólusetning drægi úr alvarlegum veikindum. Fjórtán hundruð og sjötíu smit hafa greinst og tuttugu og fjórir verið lagðir inn á spítala í þessari bylgju faraldursins eða um 1,6% smitaðra.
Hlutfallið er um eitt prósent hjá bólusettum en 2,4% hjá óbólusettum en vert að taka fram að þar að baki liggja lágar tölur.
Reglugerð um aðgerðir innanlands rennur út 13. ágúst.
Þórólfur sagðist aðspurður ekki ætla að leggja fram minnisblað með sama hætti og áður en sagði boltann vera hjá stjórnvöldum, og ekki mátti heyra að tilslakanir væru í kortunum.
Bóluefni Janssen hefur reynst veita verri vörn gegn smiti en önnur efni. Í dag hófst svokölluð örvunarbólusetning meðal skólastarfsfólks sem fékk á sínum tíma efni Janssen, en það fær nú einn skammt af efni Pfizer. Ákveðið hefur verið að bjóða í kjölfarið öllum Janssen-þegum örvunarskammt af efni Pfizer eða Moderna, og stefnt að því að öllum Janssen-þegum hafi verið boðinn skammtur fyrir 20. ágúst.
Sóttvarnalæknir segir það stjórnvalda að taka ákvörðun um framhald sóttvarnatakmarkana og hann muni ekki koma með tillögur í þá veru á sama formi og hann hefur gert til þessa. 108 greindust með Covid-19 hér á landi í gær. 